Gordhan se hofaansoek ’n belediging – OB | Netwerk24
Deur Bonolo Selebano 11 Julie 2019 15:28
Die woordetwis tussen Busisiwe Mkhwebane, openbare beskermer (OB), en Pravin Gordhan, minister van openbare ondernemings, sleep voort.
Mkhwebane het Donderdag aangekondig sy sal Gordhan se hofstryd teen haar bevindings oor die sogenaamde geheime spioeneringseenheid by die Suid-Afrikaanse Inkomstediens (SAID) teenstaan.
Min. Pravin GordhanFoto: Argief
Gordhan wil hê die hooggeregshof in Pretoria moet die OB se verslag tersyde stel en bevind dat Mkhwebane in haar professionele én persoonlike hoedanigheid oneerlik of onverskillig opgetree het.
Volgens Mkhwebane is Gordhan se hofaansoek “versluier in vernederende, persoonlike beledigings” teenoor haar.
“Dit is ons oorwoë mening dat die emotiewe taal, persoonlike beledigings en blatante leuens of insinuasies gemik is daarop om aandag weg te lei van die ware kwessies en bevindings,” sê Mkhwebane.
Sy het Woensdag voor die parlementêre komitee oor justisie verskyn om haar kantoor se begroting en prestasieplan vir die jaar voor te lê.
Op die vergadering het sy die motiewe bevraagteken van kabinetslede wat sê haar verslae is polities gemotiveerd.
Mkhwebane het in haar verslag bevind dat Gordhan die parlement met opset mislei het toe hy nagelaat het om bekend te maak dat een van die Guptas in 2010 teenwoordig was op ’n vergadering wat hy bygewoon het.
Mkhwebane voer aan dat sy nog geen hofdokumente ontvang het nie ondanks die dringende aard van Gordhan se hofaansoek.
“Die OB sal egter die saak teenstaan omdat sy vertroue het in die waarheid van haar bevindings,” luidens Mkhwebane se verklaring.
Gordhan, wat ’n interdik teen die remediërende optrede in Mkhwebane se verslag aangevra het, het die verslag as “oneerlik” en “onverskillig” bestempel en voer aan dat sy “wetend of onwetend” toegelaat het dat die OB se kantoor “ ’n wapen” word in ANC-faksiegevegte.